**ΔΕΛΤΙΟ ΤΥΠΟΥ**

**Συγκέντρωση διαμαρτυρίας εργαζόμενων Καραμανδάνειου Νοσοκομείου**

**ΠΡΟΣ:**

* Συναδέλφους
* Δημοτικό Συμβούλιο Πάτρας, Σωματεία, Φορείς και πολίτες της Αχαΐας
* ΜΜΕ

**ΚΟΙΝ:**

* Ε.Ι.Ν.Α, Ο.Ε.Ν.Γ.Ε
* ΙΣΠ

Το Καραμανδάνειο αποτελεί το μοναδικό αμιγώς Παιδιατρικό Νοσoκομείο της Νοτιοδυτικής Ελλάδας. Καθόλη τη διάρκεια της λειτουργίας του, οι εργαζόμενοί του προσπαθούν να ανταποκριθούν στις ανάγκες των μικρών ασθενών της περιοχής, πάρα τις αντίξοες πολλές φορές συνθήκες.

Τη δεδομένη όμως στιγμή βρισκόμαστε αντιμέτωποι με μια οριακή κατάσταση. Με σοβαρές ελλείψεις τόσο σε ιατρικό όσο και νοσηλευτικό προσωπικό. Αποκορύφωμα είναι η επισφαλής λειτουργία του Αναισθησιολογικού τμήματος.Λόγω της συνταξιοδότησης των τριών εκ των τεσσάρων μόνιμων γιατρών, θα στελεχώνεται εφεξής από μία μόνο μόνιμη επιμελήτρια Β’. Συνέπεια αυτού θα είναι η δραματική μείωση των χειρουργείων καθώς και η αδυναμία αντιμετώπισης έκτακτων παιδιατρικών περιστατικών που απαιτούν αναισθησιολογική παρέμβαση.

Αν δεν δοθούν εδώ και τώρα λύσεις, το Καραμανδάνειο θα οδηγηθεί σε λειτουργικό μαρασμό, με επακόλουθο την ταλαιπωρία τόσο των μικρών ασθενών όσο και των οικογενειών τους, αφού ακόμη και για απλές επεμβάσεις ρουτίνας θα πρέπει να προσφεύγουν σε Νοσοκομεία της Αττικής.

Παρά τις συνεχείς προειδοποιήσεις και πιέσεις μας προς την 6η ΥΠΕ και το Υπουργείο Υγείας εδώ και έξι μήνες, κανένα από τα προβλήματα δεν έχει λυθεί. Αντιθέτως. Αν δεν παρθούν άμεσα μέτρα το Νοσοκομείο μας θα υπολειτουργεί τόσο που θα απειλείται με κλείσιμο!

Όλοι οι εργαζόμενοι, έχοντας ως προτεραιότητα την υγεία των μικρών μας ασθενών, κάνουμε έκκληση προς την κοινωνία της Πάτρας για την στήριξη του Καραμανδανείου. Μόνο ο κοινός μας αγώνας μπορεί να φέρει αποτελέσματα.

Ζητάμε να λυθεί άμεσα το πρόβλημα υποστελέχωσης του Αναισθησιολογικού με κατεπείγουσες διαδικασίες μόνιμων προσλήψεων και όχι εμβαλωματικές μετακινήσεις.

Ζητάμε προσλήψεις σε Ιατρικό και Νοσηλευτικό προσωπικό, ώστε να καλυφθούν όλα τα οργανικά κενά και να επιστρέψουν οι κλινικές στην ομαλή τους λειτουργία.

Ζητάμε από την 6η ΥΠΕ και το Υπουργείο Υγείας την άμεση οικονομική στήριξη του Νοσοκομείου μας.

Ζητάμε την συνέχιση της ασφαλούς λειτουργίας του Νοσοκομείου, τη συνέχιση της απρόσκοπτής παροχής υπηρεσιών υγείας στους πολίτες.

***Ζητάμε να μείνει όρθιο το Καραμανδάνειο!! Ζητάμε να μην κλείσει!!***

***Καλούμε τους εργαζόμενους του νοσοκομείου και τους πολίτες της Πάτρας σε συγκέντρωση διαμαρτυρίας, την Δευτέρα 4/4 στις 12μμ, στην πύλη του Νοσοκομείου.***

***Πάτρα, 29/3/22***

***Τριμελής Επιτροπή Ε.Ι.Ν.Α Καραμανδάνειου Νοσοκομείου***